3.2. Arveldamine. Krediit- ja ROUTEX-kaardiga sooritatud Tehingute summade eest tasub Klient Statoilile igakuiselt esitatava arve alusel hiljemalt 14 (neljateistkümne) kalendripäeva jooksul arve kuupäevast arvates. Juhul, kui Klient ei ole tavapärasel ajal Statoili saadetud arvet kätte saanud, kohustub ta koheselt teavitama sellest Statoili, vastasel juhul loetakse arve Kliendile kättetoimetatuks. ROUTEX-kaardi Klient kohustub lisaks eeltoodule tasuma Statoili poolt esitatud arvete alusel ka kiirteede, tunnelite ja sildade jms kasutamise eest ning ROUTEX-kaardi teenustasu vastavalt Hinnakirjale. Väljaspool Eesti Vabariiki ROUTEX-kaardiga sooritatud Tehingute eest tasumisel arvutatakse Tehingu hind eurodesse vastavalt ROUTEXi koostööpartnerite poolt kehtestatud kursile. Statoilil on õigus Tehingutele, v.a mootorikütuse ja liiklustarvikute ostmine, arvestada juurde Hinnakirjas märgitud lisatasu (Routex lisatasu). Arve vaidlustamisest või mistahes pretensioonide esitamisest sõltumata on Kliendil kohustus arve tasuda tähtaegselt ning Statoil tagastab võimalikud liigselt tasutud summad Kliendile. Lepingujärgsete maksete sooritamisel on Klient kohustatud viitama oma maksja tunnusele ja arvel märgitud viitenumbrile. ROUTEX-kaardi puhul väljastab Statoil Kliendile lisaks arvele ka koondväljavõtte välisriigis sooritatud ostude kohta, mille alusel on Kliendil võimalik kehtivate seaduste ja välislepingute kohaselt taotleda tagasi käibemaks välisriigis ROUTEX-teenindusjaamades sooritatud Tehingutelt. Statoil ei vastuta välisriigis ROUTEX-teenindusjaamades sooritatud ostudelt Kliendile käibemaksu tagastamise eest. Statoil ei vastuta Kliendi poolt ROUTEX-kaardiga tasumisel konkreetse teenuse osutaja poolt kehtestatud tingimuste mittejärgimisest tulenevate tagajärgede või kahjude eest. Kõik vaidlused seoses ROUTEX-kaardiga tasutud kaupade või teenuste kasutamisega või nende tingimustega kohustub Klient lahendama vahetult konkreetse teenuse osutajaga. Pretensiooni esitamine või lahendamine ei vabasta Klienti Statoilile arve tasumise kohustusest. Juhul, kui Klient ei tasu tähtaegselt Lepingujärgselt Statoilile tasumisele kuuluvaid summasid, siis on Statoilil õigus nõuda ja Kliendil on kohustus tasuda viivist 0,16% (null koma kuusteist protsenti) võlguolevast summast iga viivitatud päeva eest alates maksetähtpäevale järgnevast päevast. Viivisarve tasumise tähtaeg on 14 (neliteist) kalendripäeva arve kuupäevast arvates. Lisaks viivisele on Statoilil õigus nõuda ning Kliendil kohustus tasuda leppetrahvi Hinnakirjas märgitud ulatuses iga korra eest, kui Statoil saadab Kliendile arve või selle osa mitteõigeaegse tasumise kohta meeldetuletuse, pretensiooni, viivisarve või muu sellise nõude.